Japanagnbøk

Japanagnbøk (Carpinus japonica) er et lite, løvfellende tre som vokser i Japan.

I hager blir den vanligvis 6–10 m høy, men viltvoksende trær kan bli opptil 15 m. Barken er glatt og grålig purpurrød eller mørkegrønn med rosa, bølgende striper. Skuddene er røde med lyse korkporer og er til å begynne med hårete.

Bladene er 5–10 cm lange, ovalt lansettformede og tilspissede. Oversiden er mørkegrønn med 20–22 par innsunkne nerver og hår bare langs midten. Undersiden har hår langs nervene, i nervevinklene og langs midten. Bladranden har framoverrettede tenner, og hver tredje tann er lengre enn de andre. Bladgrunnen er ofte hjerteformet, men kan være avrundet eller kileformet. Akselbladene er grønne og sitter lenge på.

Hannraklene er 2,5–5 cm lange. Hunnraklene er eggformede, 5 cm lange og 3 cm brede. De har innbøyde svøpblad som er 2 cm lange og har 4–5 grove tenner. De er først lysegrønne og blir seinere rødgrønne eller karmosinrøde.

Japanagnbøk blir av og til plantet i hager. Den har vakker vekstform, tåler skygge, er ganske hardfør og blir ikke alt for stor. Bladene og fruktene er dekorative.

Galleri

Referanser

Litteratur

Eksterne lenker 
 

Bjørkefamilien
Japans endemiske flora
Arter med datamangel i IUCNs rødliste